沒蕃士
作者：劉敞
朝代：宋

paragraphs: 丁年仕轅門，欲食萬里肉。
敵兵方强梁，邊境日局縮。
是時十月交，轉戰大河曲。
落日天地昏，風塵蔽川陸。
我師自憑陵，虜騎出深谷。
路窮矢交墜，壮士同僇辱。
投身致網罟，南向長慟哭。
忠義安可論，功名亦已覆。
悠悠捐歲序，忽忽抱心曲。
每生悔爲禍，致死倘還福。
夜渡黄河冰，獨依荒榛宿。
狐狸鳴我旁，虎豹相馳逐。
脱身僅毫毛，夜動晝必伏。
肌膚存空骨，性命半鬼籙。
十月到亭堠，門人識風俗。
回頭復長望，慷慨淚盈目。
憶昔萬人出，今還一身復。
可憐同時輩，視我猶鴻鵠。
永棄絕域中，幾時脱臣僕。
叩門謁主帥，長跪向人哭。
可汗甚桀黠，其下亦輯睦。
弩力思長策，勿輕用人屬。